### ΟΜΗΡΟΥ ΟΔΥΣΣΕΙΑ

### ρ 331-376 και τ 112-198

**Στόχοι**: οι μαθητές:

* να κατανοήσουν το περιεχόμενο των ενοτήτων
* να κατανοήσουν τη σχέση Οδυσσέα - Άργου, γνωρίζοντας μια άλλη πλευρά του ήρωα
* να παρακολουθήσουν την πρώτη συνάντηση και συνομιλία Οδυσσέα - Πηνελόπης μετά από είκοσι χρόνια
* να κατανοήσουν τη δοκιμασία στην οποία υποβάλλει ο Οδυσσέας την Πηνελόπη και τα αποτελέσματά της.

### [Συνοπτική θεώρηση]

**• Ανάγνωση της ενότητας ρ 331-376.**

**• Επισήμανση των κύριων σημείων που βοηθούν στην εξέλιξη του μύθου.** (στην αυλόθυρα του παλατιού, πάνω σε κοπριά και εξαντλημένος από το γήρας, είναι ξαπλωμένος ο Άργος, το πιστό σκυλί του Οδυσσέα – ο ήρωας τον μεγάλωσε, αλλά, όταν έφυγε για την Τροία, ενώ στην αρχή οι δούλοι τον έβγαζαν για κυνήγι, μετά τον παραμέλησαν – ο Άργος, μόλις αντιλαμβάνεται την παρουσία του Οδυσσέα, τον αναγνωρίζει αμέσως, σηκώνοντας τα αυτιά και το κεφάλι του και κουνώντας την ουρά του / είναι ο μόνος που δεν ξεγελάστηκε από τη μεταμφίεση του Oδυσσέα και ο πρώτος που τον αναγνωρίζει – ο Οδυσσέας συγκινημένος δακρύζει – ο Άργος κατεβάζει πάλι τα αυτιά του και αυτοστιγμεί ξεψυχά / σαν να περίμενε να δει το αφεντικό του για τελευταία φορά και μετά να πεθάνει – **σκηνή φορτισμένη συναισθηματικά – προβάλλει τον δεσμό του Οδυσσέα με τον Άργο και την** απόλυτη αφοσίωση του σκύλου στον αφέντη του – βλ. στ. 356: **αποστροφή του ποιητή προς τον Εύμαιο)**

### **Εργασίες:**

1) Πώς αντέδρασε ο Άργος όταν αναγνώρισε τον Oδυσσέα, και τι μαρτυρούν οι αντιδράσεις του για τη σχέση του σκύλου (κάθε σκύλου) με το αφεντικό του; (σχολ. εγχ. σ. 134)

2) Zωγραφίστε μια εικόνα από τη σκηνή της συνάντησης του Oδυσσέα με τον Άργο (ρ 331-376). (σχολ. εγχ. σ. 134)

3) Αν ο Άργος μιλούσε, τι θα έλεγε στον Οδυσσέα αυτή τη στιγμή;

**• Ανάγνωση της ενότητας τ 112-198.**

**• Επισήμανση των κύριων σημείων που βοηθούν στην εξέλιξη του μύθου.** (βράδυ 39ης μέρας: στην αίθουσα του μεγάρου, η Πηνελόπη προσφωνεί τον Οδυσσέα «ξένε» / επική ειρωνεία, και διατυπώνοντας τυπικές ερωτήσεις ζητά να μάθει την ταυτότητα και την καταγωγή του – ο Οδυσσέας, αντί να της απαντήσει, εξυμνεί τη δόξα της / θέλει να δοκιμάσει τη συζυγική της πίστη – η Πηνελόπη αντιπαραθέτει τη δυστυχία της: την εξαφάνιση του άντρα της, την πολιορκία της από τους μνηστήρες, το τέχνασμα με το ύφασμα που ύφαινε για να καθυστερεί την ώρα του γάμου με κάποιον από τους μνηστήρες, την αποκάλυψή του, την ανάγκη πια να προχωρήσει σε νέο γάμο, τη δύσκολη θέση που βρίσκεται ο γιος της βλέποντας τους μνηστήρες να σπαταλούν την περιουσία του / αποδείξεις της πίστης της – τέλος, η Πηνελόπη ξαναρωτά τον ξένο για την ταυτότητά του – ο Οδυσσέας τής διηγείται τώρα μια πλαστή ιστορία: ότι είναι Kρητικός / για τρίτη φορά το λέει, γόνος βασιλικής οικογένειας, λέγεται Αίθων και φιλοξένησε κάποτε τον Oδυσσέα)

### Εργασία:

Στη συνάντησή του με την Πηνελόπη ο Oδυσσέας σκόπευε να δοκιμάσει τη συζυγική της πίστη, ενώ εκείνη να ζητήσει πληροφορίες για τον άντρα της. Πέτυχαν τους στόχους τους; (σχολ. εγχ. σ. 140)